**Саба районы, Мамалай “Кояшкай” балалар бакчасының тәрбиячесе Низамиева Асия Наилевнаның интеграл эшчәнлек**

 **“Юл йөрү кагыйдәләре иленә сәяхәт”.**

 **(Зурлар төркеме)**

**Бурычлар:** Балаларның хәрәкәт һәм юл йөрү кагыйдәләре турындагы белемнәрен камилләштерү.Юл билгеләре турындагы белемнәрен ныгыту һәм системалаштыру. Уеннар аша балаларның фикерләү сәләтләрен, игътибарлылыкларын үстерү.

 ***Җиһазлау***.  юл билгеләре (кискәләнгән рәсемнәр), машина, әби (курчак), светофор, җәяүлеләр юлы(зебра), презентация.

**Эшчәнлек барышы**

**1.Оештыру.**Тәрбияче. Исәнмесез, балалар. Без бүген сезнең белән шәһәргә сәяхәткә чыгачакбыз. Әйтегез әле, кемнәрнең сәяхәткә барганы бар? (*Балалар җаваплары)*

*(Проектор аша презентация күрсәтелергә әзер)*

**2. Мотивация.***1 слайд.* Тәрбияче. Менә бу рәсемдәге малай да сәяхәткә чыккан. Ул ничек сәяхәт итә? *(Җәяү).* Җәяү баручы кешене ничек атыйлар әле? (*Җәяүле*). Әгәр җәяүле юлы һәм тротуар булмаса нишләргә?(*Юл кырыеннан барырга кирәк)*. Ничек барырга? (*Машиналарга каршы*) Әйе, бу очракта җәяүлеләр автотранспорт хәрәкәтенә юл кырыеннан каршы барырга тиеш.

*2 слайд.Тәрбияче.*Ә бу рәсемдә ничек сәяхәт итәләр? *(Велосипедта)*

Дөрес. Сезнең кайсыгызның велосипеды бар? Ул нинди өлешләрдән тора?(Рәсемдә велосипед сүрәтләнгән.Балалар аның өлешләрен саныйлар. (рама, руль, педальләр, утыргыч, тәгәрмәч, чылбыр, канат, багажник.)Сез велосипедта кайларда йөрисез?

**3. Актуалләштерү.** Тәрбияче җавапларны тыңлый һәм гомумиләштерә.

* 14 яшькә кадәр балаларга урам буенча һәм юлларда йөрү тыела. Йортлар арасындагы машина юлларында да йөрү тыела. Сезгә бары тик өлкәннәр күзәтәуе астында гына велосипедта йөрергә рөхсәт ителә.Велосипед ул – транспорт чарасы. Шуңа күрә велосипедчы юл йөрү кагыйдәләрен белергә һәм үтәргә тиеш.

*3 слайд*. Тәрбияче.Без сезнең белән сөйләшеп утырган арада автобусыбыз да килеп җитте. Әйдәгез, балалар, без дә автобуска утырыйк та сәяхәткә кузгалыйк.*(Автобус рәсеме күрсәтелә.)* Күңелсез булмасын өчен җыр җырлап алыйк.

**4.Физминутка.**

Утырып инде арыдык,

Бераз ял итеп алыйк.

Кулларны билгә куеп.

Башларны чайкап карыйк.

Куллар билгә,өскә, янга

Утырып , торып алыйк.

Кушаяклап сикерик тә

Урыныбызга утырыйк.

**5.Сюрприз.** Тәрбияче : менә без шәһәребезгә килеп тә җиттек.

*(Шул вакытта машина тавышы ишетелә, урман әбие килеп керә.)*

Урман әбие. Сәлам, балалар! Безнең шәһәребезгә рәхим итегез. Карагыз, мин монда нинди тәртип урнаштырдым. Светофорның төсләрен бер-берсе белән туры китереп тездем, җәяүлеләр чыга торган юлын тәртипләдем. Балалар, сезгә ошыймы?(...)

Тәрбияче. Балалар, Урман әбие дөрес эшләгәнме?(...) Әйдәгез әле, балалар, шәһәрдә тәртип урнаштырыйк әле. (Балалар светофорның төсләрен дөресләп, зебраны ремонтлыйлар)

Урман әбие.И-и-и, белмәдем бит мин. Рәхмәт сезгә, балалар. Мин бит әле юл кырыенда тезелеп торган рәсемнәрне җыйдым да сезгә алып килдем, ләкин алар барсы да ертылып бетте. Сез миңа аларны дөрес итеп җыеп бирә алмассыз микән?

Тәрбияче.Балалар,Урман әбиенә булышабызмы? (...)

**6.Уен. “Кискәләнгән рәсемнәр”**

Тәрбияче. Булдырдыгыз, балалар.

Ягез әле, бу билгеләр нәрсә аңлатканны Убырлыга сөйлик әле. (Балалар юл билгеләре турында сөйлиләр) Убырлы, син бу билгеләрне кире урыннарына куй. Юл билгеләре алар юлда хәрәкәт итүчеләр өчен Әлифба кебек.

Урман әбие. Димәк, мин бик начар эшләгәнмен. Кая, тизрәк урыннарына урнаштырып килим әле. (Убырлы чыгып китә).

Тәрбияче һәм балалар. Саубул, Урман әбие.

**7.Рефлексия** Тәрбияче. Ә без сезнең белән сәяхәтебезне шушы кагыйдәләр белән тәмамлыйбыз һәм бакчага кайтабыз.Барыбыз да автобуска утырабыз.

Тәрбияче.Балалар, без сезнең белән бүген нишләдек? Нинди уеннар аеруча ошады? Сөйләшкән арада, бакчабызга кайтып җиткәнне сизми дә калдык. Саубулыгыз, балалар!